Video: Ouma glo deur polisie aangerand‘n Skermskoot uit die video “Ons het met die ondersoek begin. Ek kan nie veel meer sê in die stadium nie, behalwe om die aksie te veroordeel nie,” het kol. Tembinkosi Kinana, woordvoerder van die polisie, gesê. Die video is Woensdag op YouTube gelaai. Die verduideliking by die video lees: “Die 50-jarige Roseline Appolis is op 23 November deur die polisie aangerand.” Volgens die persoon wat die video opgelaai het, het Appolis tussenbeide getree om ŉ argument stop te sit nadat haar dogter glo deur die polisie geklap is. “Appolis is in hegtenis geneem, in ŉ sel gehou vir twee dae en het toe in die hof verskyn.” Aan die begin van die video is Appolis op die grond en ŉ man wat ŉ koeëlvastebaadjie oor siviele klere aan het, probeer haar glo boei. ŉ Tweede man, wat ŉ denimbroek en ŉ T-hemp aan het, staan op haar kop. ŉ Derde man, wat ook ŉ denimbroek en ŉ T-hemp aan het, gryp Appolis aan haar broek. Kinana het gesê hy is nie bewus daarvan dat die vrou self ŉ klagte aanhangig gemaak het nie. “Ons is wel in die proses om haar te kontak om haar aan te moedig om ŉ saak aanhangig te maak”. Kinana het gesê hy kan nie meer inligting bekend maak nie. WAARSKUWING: Die video bevat kru taal en is grafies van aard. Die video kan sensitiewe kykers ontstel. http://youtu.be/1w5Dl3Y6aiw